2002/938/EHTY: Komission päätös, tehty 17 päivänä heinäkuuta 2002, valtiontuesta, jonka Italia aikoo myöntää Acciaierie di Sicilia SpA -nimiselle yritykselle (tiedoksiannettu numerolla K(2002) 2594) (ETA:n kannalta merkityksellinen teksti)



Virallinen lehti nro L 329 , 05/12/2002 s. 0030 - 0031



Komission päätös, tehty 17 päivänä heinäkuuta 2002, valtiontuesta, jonka Italia aikoo myöntää Acciaierie di Sicilia SpA -nimiselle yritykselle (tiedoksiannettu numerolla K(2002) 2594) (Ainoastaan italiankielinen teksti on todistusvoimainen) (ETA:n kannalta merkityksellinen teksti) (2002/938/EHTY) EUROOPAN YHTEISÖJEN KOMISSIO, joka ottaa huomioon Euroopan hiili- ja teräsyhteisön perustamissopimuksen ja erityisesti sen 4 artiklan c alakohdan, ottaa huomioon yhteisön säännöistä valtion tuesta terästeollisuudelle 18 päivänä joulukuuta 1996 tehdyn komission päätöksen N:o 2496/96/EHTY(1) ja erityisesti sen 6 artiklan 5 kohdan, ottaa huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan, on mainittujen artiklojen mukaisesti kehottanut asianomaisia esittämään huomautuksensa(2) ja ottanut huomioon nämä huomautukset, sekä katsoo seuraavaa: I MENETTELY (1) Italian viranomaiset ilmoittivat 20 päivänä joulukuuta 2001 päivätyllä ja 21 päivänä joulukuuta 2001 saapuneeksi kirjatulla kirjeellä komissiolle aikomuksestaan myöntää tukea Acciaierie di Sicilia SpA:n toteuttamille neljälle hankkeelle. (2) Komissio ilmoitti 15 päivänä helmikuuta 2002 päivätyllä kirjeellä Italian viranomaisille päätöksestään aloittaa päätöksen N:o 2496/96/EHTY (jäljempänä "terästukisäännöt") 6 artiklan 5 kohdassa tarkoitettu menettely, joka koskee kyseistä tukea. (3) Komission päätös menettelyn aloittamisesta julkaistiin Euroopan yhteisöjen virallisessa lehdessä(3). Komissio kehotti asianomaisia esittämään huomautuksensa tästä tuesta. (4) Italian viranomaiset ilmoittivat 12 päivänä huhtikuuta 2002 päivätyllä kirjeellä peruuttavansa suunnitellut tukitoimet lukuun ottamatta yhtä (sähköuunin savukaasupäästöjen puhdistamiseen tarkoitetun laitteiston hankinta), jota käsitellään tässä päätöksessä. Lisäksi ne ilmoittivat komissiolle, että tuesta maksetaan ainoastaan ensimmäinen erä, koska tuki on terästukisääntöjen mukaan maksettava ennen 22 päivää heinäkuuta. (5) UK Steel Association esitti tukea koskevia huomautuksia 17 päivänä huhtikuuta 2002 päivätyllä kirjeellä. Komissio toimitti huomautukset Italian viranomaisille, jotka vastasivat niihin toimittamalla omat huomautuksensa 16 päivänä toukokuuta 2002 päivätyllä kirjeellä. II YKSITYISKOHTAINEN KUVAUS TUESTA (6) Acciaierie di Sicilia on Alfa Acciai -konserniin kuuluva teräksentuottaja. Yhtiö perustettiin toukokuussa 1998, mutta se aloitti toimintansa vasta maaliskuussa 1999 hankittuaan vuodesta 1996 suljettuna olleen Acciaierie Megaran tuotantovälineet. Acciaierie di Sicilia aloitti tuotannon valssaamossa huhtikuussa 1999 ja terästehtaassa lokakuussa 1999. (7) Tuen myöntää kauppa- ja teollisuusministeriö kriisialueille myönnettävästä avusta annetun lain nro 488/92 nojalla. Tuki hyväksyttiin 9 päivänä huhtikuuta 2001 sillä edellytyksellä, että myös Euroopan komissio hyväksyy sen. (8) Sen jälkeen kun ilmoitus osittain peruttiin (ks. johdanto-osan 4 kappale), tukea on tarkoitus myöntää vain yhdelle hankkeelle. Lain nro 488/92 perusteella myönnetyn tuen määrä on laskettu nettoavustusekvivalenttina (NAE) ilmaistun prosenttiosuuden perusteella Euroopan komission terästukisäännöissä hyväksymän enimmäismäärän rajoissa sekä yrityksen koon ja tuotantoyksikköjen sijaintipaikan mukaisesti. Acciaierie di Sicilian tapauksessa Italian hyväksymä prosenttiosuus on 17,5 prosenttia NAE, eli 680000 euroa, mikä maksetaan kolmena eränä. Näistä maksetaan kuitenkin vain yksi erä. Tuen todellinen määrä on siten 220000 euroa. (9) Tuki on tarkoitettu sähköuunin savukaasupäästöjen puhdistamiseen tarkoitetun laitteiston hankintaan. Sulatusuunissa on tällä hetkellä laitteisto, joka puhdistaa sulatuksen aikana syntyvän savun silloin kun masuuni on suljettu, mutta ei silloin kun masuuni aukaistaan täyttämistä tai tyhjentämistä varten. Sisilian alueen vuonna 1992 vahvistama päästöraja, jonka nykyinen laitteisto täyttää, on 25 mg/m3. Uuden laitteiston ansiosta päästöt vähenevät 40 prosenttia, minkä jälkeen ne ovat 15 mg/m3. Investointi ei alenna tuotantokustannuksia. Tukikelpoiset kustannukset ovat 2400030 euroa, ja ne muodostuvat koneiden ja laitteiden hankinnasta. III ASIANOMAISTEN HUOMAUTUKSET (10) UK Steel Association on vahvistanut, että hanketta voidaan pitää ympäristönsuojeluun liittyvänä investointina. Sen mielestä Italian viranomaisten olisi kuitenkin pitänyt osoittaa, että uudet ympäristönsuojeluarvot saavutetaan nimenomaan uuden laitteiston ansiosta. IV ITALIAN HUOMAUTUKSET (11) Koska komission esittämät epäilyt perustuivat ensisijaisesti ilmoituksen puutteellisiin tietoihin, Italian viranomaiset toimittivat ainoastaan puuttuneet tiedot. V ARVIOINTI (12) Acciaieria di Sicilia SpA valmistaa EHTY:n perustamissopimuksen liitteessä I lueteltuja terästuotteita. Se on näin ollen kyseisen sopimuksen 80 artiklassa tarkoitettu yritys, johon sovelletaan terästukisääntöjä. (13) Terästukisääntöjen 3 artiklassa säädetään terästeollisuusyritysten mahdollisuudesta saada tukea ympäristönsuojeluun liittyviin investointeihin. Edellytykset tällaisen tuen soveltumiseen yhteismarkkinoille vahvistetaan terästukisääntöjen liitteessä ja ympäristönsuojeluun myönnettävää valtiontukea koskevissa yhteisön suuntaviivoissa(4) (jäljempänä "vuoden 1994 ympäristötuen suuntaviivat"). (14) Vuoden 1994 ympäristötuen suuntaviivojen mukaan (B kohdan ensimmäinen kohta) investointitukea sellaisten koneiden ja laitteiden hankintaan, joiden avulla saastumista voidaan vähentää tai poistaa se kokonaan, niin että yritys saavuttaa lainsäädännössä määrättyä huomattavasti korkeamman ympäristönsuojelun tason, voidaan hyväksyä enintään 30 prosenttia tukikelpoisista kustannuksista. (15) Terästukisääntöjen liitteen mukaan yritysten, jotka parantavat merkittävästi ympäristönsuojelun tasoa, on vähennettävä tukikelpoisista kustannuksista ne säästöt, jotka investoinnista aiheutuvat tuotantokustannusten alentumisena. (16) Tutkittavana olevassa tapauksessa on todettava, että uusi laitteisto parantaa ympäristönsuojelun tasoa merkittävästi, mutta ei alenna tuotantokustannuksia. Lisäksi suunnitellun tuen intensiteetti (9,2 %) on alempi kuin vuoden 1994 ympäristötuen suuntaviivojen 3.2 B kohdassa määrätty enimmäismäärä (30 %). VI PÄÄTELMÄT (17) Edellä esitetyn perusteella valtiontuki, jonka Italia aikoo toteuttaa Acciaierie di Sicilia SpA -nimisen yrityksen hyväksi lain nro 448/92 mukaisesti ja jonka määrä on 220000 euroa, soveltuu yhteismarkkinoille. Koska osa alun perin ilmoitetusta tuesta on peruttu (ks. 4 kappale), 15 päivänä helmikuuta 2002 aloitettu menettely lopetetaan, ON TEHNYT TÄMÄN PÄÄTÖKSEN: 1 artikla Valtiontuki, jonka Italia aikoo myöntää Acciaierie di Sicilia SpA -nimiselle yritykselle lain nro 488/92 perusteella sähköuunin savukaasupäästöjen puhdistamiseen tarkoitetun laitteiston hankintaa varten ja jonka määrä on 220000 euroa, soveltuu yhteismarkkinoille. 2 artikla Tämä päätös on osoitettu Italian tasavallalle. Tehty Brysselissä 17 päivänä heinäkuuta 2002. Komission puolesta Mario Monti Komission jäsen (1) EYVL C 338, 28.12.1996, s. 42. (2) EYVL C 70, 19.3.2002, s. 4. (3) Ks. alaviite 2. (4) EYVL C 72, 10.3.1994, s. 3.